Rosanna Schiaffino

**Rosanna Schiaffino** (Genova, 1939ko azaroaren 25a - Milan, 2009ko urriaren 17a) italiar aktorea izan zen. Bere herrialdeko ekoizpenetan lan egin zuen, baita alemaniar, frantses, britainiar, espainiar eta estatubatuar batzuetan ere.

## Biografia 
Genovan jaio zen, Italian, familia aberats baten baitan. Oso gazte hasi zuen bere ibilbidea, eta bere amak etengabe bultzatu zuen emakume ospetsu eta, batez ere, aktore zinematografiko bilakatzeko; horretarako, arte dramatiko ikasleentzako estudio pribatu batean sartu zuen. Gaztetatik hainbat edertasun  lehiaketatan parte hartu zuen, eta 14 urterekin, Miss Liguria titulua lortu zuen. Horri esker, bere ospea sendotu egin zen eta modelo eta publizitate lanak egiten hasi zen.

## Lana eta ospea 
*La sfida* filmarekin hasi zuen etorkizun handiko karrera, 50eko hamarkadan oso modan zegoen postneoerrealismo estiloko zineman. Francisco Rosik zuzendu zuen film hori, eta Rosanna Schiaffinok bizitza errealean inspiratutako Puppeta Maresca (mafia italiarraren munduan aktiboki parte hartu zuen emakumea) neska napolitarraren rola jokatu zuen. 1958ko Veneziako Zinemaldian oso harrera ona izan zuen filmak. Franco Cristaldi ekoizleari Schiaffinok egindako lan ona iruditu zitzaionez, Marcello Mastroiannirekin batera *Un ettaro di cielo* egiteko kontratatu zuen 1959an.

Schiaffino Italiako Hedy Lamarr-tzat hartu zuten. Gina Lollobrigida eta Sophia Lorenen ondoren, sexuaren jainkosa italiar berritzat ere aurkeztu zuten, baina 60ko hamarkadaren hasieran protagonismo hori Claudia Cardinale aktorearen eskuetara pasatu zen. 

1966an, Alfredo Bini ekoizlearekin ezkondu zen, eta alaba bat izan zuten.

Pelikula asko egin zituen, baina aktoreak eta bere ekoizleek espero adinako garrantzia ez zuten lortu. Horregatik, 1976an, zinemagintzatik behin betiko erretiratu zen. Alfredo Binirengandik ere urte horretan banandu zen.

1980ko udan, Portofinon, Jorge Enrique Falck *playboy*a ezagutu zuen, altzairu industria boteretsu baten oinordekoa eta dibortziatu berria. Harremana hasi zuten elkarrekin, eta haien bizitza prentsa sentsazionalistarentzat interesgarria bihurtu zen. 1981ean Guido semea jaio zen. 1982an, Falckekin ezkondu zen. Bikote harremanak pixkanaka behera egin zuen, eta bular batean minbizia diagnostikatu ondoren, 1991. urtean, dibortziatu egin ziren. Dibortzio zaila izan zen, bien semearen zaintzari eta ondasunen banaketari buruzko gaitzespen desatseginengatik. Azkenean, baina, akordio batera iritsi ziren, Falck hil baino pixka bat lehenago, 2004an.

## Heriotza 
Rosanna Schiaffino bularreko minbiziak jota hil zen 2009ko urriaren 17an, 69 urte zituela.

## Filmografia 
[thumb|340x340px|**[Marcello Mastroianni|M. Mastroiannirekin 1959ko filmean** '**Un ettaro di cielo*, Aglauco Casadio-rena.*']]

* *Totò, lascia o raddoppia?* (1956)
* *Orlando e i Paladini di Francia* (1956)
* *La Sfida* (1958)
* *Il vendicatore* (1959)
* *Un ettaro di cielo* (1959)
* *La notte brava* (1959)
* *Ferdinando I, re di Napoli* (1959)
* *Le bal des espions* (1960)
* ''L'onorata società* (1961)
* *Lafayette* (1961)
* *Teseo contro il Minotauro* (1961)
* *Le miracle des loups* (1961)
* *Il ratto delle Sabine* (1961)
* *I briganti italiani* (1962)
* *Le Crime ne paie pas* (1962)
* *Two Weeks in Another Town* (1962)
* *Axel Munthe, der Arzt von San Michele* (1962)
* *La corruzione* (1963)
* *Laviamoci il cervello: Rogopag* (1963)
* *The Victors* (1963)
* *The Long Ships* (1964)
* *Sette contro la morte* (1964)
* *Das Geheimnis der drei Dschunken* (1965)
* *La mandragola* (1965)
* La *strega in amore* (1966)
* *Le Greco* (1966)
* *Drop Dead Darling* (1966)
* *L'avventuriero*  (1967)
* *Encrucijada para una monja* (1967)
* *Scacco alla regina* (1969)
* *Simon Bolivar* (1969)
* *La betìa ovvero in amore per ogni gaudenza ci vuole sofferenza* (1971)
* 7 fois... par jour (1971)
* *Trastevere* (1971)
* *Il magnate* (1973)
* *Un hombre llamado Noon* (1973)
* *Gli eroi* (1973)
* *Il testimone deve tacere* (1974)
* Cagliostro (1974)
* *L'assassino ha riservato nove poltrone* (1974)
* *Ettore lo fusto* (1974)
* *Commissariato di notturna* (1974)
* *La trastienda* (1975)
* *La ragazza dalla pelle di corallo* (1976)
* *Don Giovanni in Sicilia'' (1977, telesaila)

## Erreferentziak 
## Kanpo estekak